**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2024. szeptember 26-i nyilvános ülésére**

**TÁRGY:**

**Az önkormányzat 2024. évi közbeszerzési tervének módosítása**

**ELŐADÓ:**

Druskoczi Tünde

polgármester

Tisztelt Képviselő-testület!

Balatonberény Község Önkormányzat Képviselő-testülete a 42/2024.(III.21.) számú határozatával fogadta el az önkormányzat 2024. évi közbeszerzési tervét.

A közbeszerzésekről szóló 2015. évi CXLIII. törvény 42. § (1) bekezdése értelmében az önkormányzatnak, mint ajánlatkérőnek a költségvetési év elején, legkésőbb március 31. napjáig éves összesített közbeszerzési tervet (a továbbiakban: közbeszerzési terv) kell készítenie az adott évre tervezett közbeszerzéseikről. A közbeszerzési tervet az ajánlatkérőnek legalább öt évig meg kell őriznie, a honlapon azonban csak a következő évi közbeszerzési terv közzétételéig (1 évig) kell közzétenni. A közbeszerzési terv nyilvános. A közbeszerzési terv elkészítése előtt az ajánlatkérő indíthat közbeszerzési eljárást, amelyet a tervben szintén megfelelően szerepeltetni kell. A közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. Az ajánlatkérő a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathatja, ha az általa előre nem látható okból előállt közbeszerzési igény vagy egyéb változás merült fel. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát is. A közbeszerzési tervnek azokat a tételeket kell tartalmaznia, amelyek 2024. évben indulnak, vagy folyamatban vannak és áru, szolgáltatás esetén elérik a nettó 15 M Ft-ot, építés esetén elérik a nettó 50 M Ft-ot. Fontos az egybeszámítási szabályok alkalmazása: az azonos vagy hasonló árukat, szolgáltatásokat egybe kell számítani. A közbeszerzési tervben szereplő beszerzéseket nem kötelező beszerezni, azaz nem jár beszerzési kötelezettséggel.

Az elfogadott közbeszerzési terv szerint az „Orvosi rendelő felújítása” tárgyú közbeszerzési eljárás megindításának időpontja 2023. év IV. negyedéve, amelyre azonban várhatóan 2024 októberében, azaz 2024. IV. negyedévében kerül sor, míg a szerződés teljesítésének várható időpontja: 2025. III. negyedéve.

A fentiekre tekintettel indokolt a 2024. évi közbeszerzési tervünk módosítása.

**Döntési javaslat:**

**Balatonberény Község Önkormányzat Képviselő-testületének…./2024.(IX.26.) határozata az önkormányzat 2024. évi közbeszerzési tervének módosításáról**

Balatonberény Község Önkormányzat Képviselő-testülete Balatonberény Község Önkormányzat 2024. évi közbeszerzési tervét a következők szerint módosítja:

|  |  |  |  |  |
| --- | --- | --- | --- | --- |
| **A közbeszerzés tárgya** | **Irányadó eljárásrend** | **Tervezett eljárás fajtája** | **Eljárás megindításának tervezett időpontja** | **Szerződés teljesítésének várható időpontja** |
| Orvosi rendelő felújítása | nemzeti | A 2015. évi CXLIII. törvény (Kbt.) 112. § (1) bekezdés b) pont szerinti közbeszerzési eljárás | 2024.IV.n.év | 2025.III.n.év |
| Mise út felújítása | nemzeti | A 2015. évi CXLIII. törvény (Kbt.) 112. § (1) bekezdés b) pont szerinti közbeszerzési eljárás | 2023.III.n.év | 2024.III.n.év |

Határidő: Közzétételre 5 nap

Felelős: Druskoczi Tünde polgármester

Balatonberény, 2024. szeptember 25.

Druskoczi Tünde sk.

polgármester